Document ID: 31999R1225

31999R1225
L 154/1
SLUŽBENI LIST EUROPSKE UNIJE
UREDBA KOMISIJE (EZ) br. 1225/1999
od 27. svibnja 1999.
o definicijama osobina statistike osigurateljnih usluga
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ, Euratom) br. 58/97 od 20. prosinca 1996. o strukturnim poslovnim statistikama (1), kako je zadnje izmijenjena Uredbom (EZ, Euratom) br. 410/98 (2), a posebno njezin članak 12. točku iii.,
(1)
budući da je Uredba Vijeća (EZ, Euratom) br. 58/97 utvrdila zajednički okvir za izradu statistike Zajednice koja se odnosi na strukturu, djelatnost, rezultate i konkurentnost sektora osiguranja unutar Zajednice;
(2)
budući da je potrebno uvesti skup definicija za osobine statistike osigurateljnih usluga;
(3)
budući da su mjere predviđene ovom Uredbom u skladu s mišljenjem Odbora za statistički program,
DONIJELA JE OVU UREDBU:
Članak 1.
1. Osobine iz članka 4. Uredbe (EZ, Euratom) br. 58/97 definirane su u Prilogu ovoj Uredbi.
2. U tim se definicijama pri upućivanju na financijske izvještaje društava koriste stavke predviđene člankom 6. (bilanca), člankom 34. (račun dobiti i gubitka) ili člankom 63. (bilješke uz financijske izvještaje) Direktive Vijeća 91/674/EEZ (3) o godišnjim financijskim izvještajima i konsolidiranim financijskim izvještajima društava za osiguranje.
Članak 2.
1. Države članice primjenjuju te definicije za osobine s popisa A, koje su nabrojane u točki 3. odjeljka 4. Priloga 5. Uredbi (EZ, Euratom) br. 58/97 za referentnu godinu 1999. i godine nakon nje, te za osobine s popisa B, koje su nabrojane u točki 4. odjeljka 4. Priloga 5. navedenoj Uredbi za referentnu godinu 2003. i godine nakon nje.
2. Države članice također primjenjuju te definicije za osobine s popisa A za referentne godine 1996., 1997. i 1998., ako se to podudara s postojećom nacionalnom praksom te za osobine s popisa B za referentne godine 2000., 2001. i 2002. ako se to podudara s postojećom nacionalnom praksom.
Članak 3.
Ova Uredba stupa na snagu dvadesetog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. svibnja 1999.

Labels: 2
4
19